РЕГЛАМЕНТ ЗА ИЗПЪЛНЕНИЕ (ЕС) № 749/2014 НА КОМИСИЯТА
от 30 юни 2014 година
относно структурата, формата, процедурите за предоставяне и прегледа на информация, докладвана от държавите членки съгласно разпоредбите на Регламент (ЕС) № 525/2013 на Европейския парламент и на Съвета
ЕВРОПЕЙСКАТА КОМИСИЯ,
като взе пред вид Договора за функциониране на Европейския съюз,
като взе пред вид Регламент (ЕС) № 525/2013 на Европейския парламент и на Съвета от 21 май 2013 г. относно механизъм за мониторинг и докладване на емисиите на парникови газове и за докладване на друга информация, свързана с изменението на климата, на национално равнище и на равнището на Съюза и отмяна на Решение № 280/2004/ЕО (1), и по-специално член 7, параграф 7, член 7, параграф 8, член 8, параграф 2, член 12, параграф 3, член 17, параграф 4 и член 19, параграф 5 от него,
като има предвид, че:
(1)
Информацията, докладвана на Комисията съгласно разпоредбите на Регламент (ЕС) № 525/2013, е необходима, за да позволи извършването на оценка на реалния напредък по отношение на изпълнението на ангажиментите на Съюза и на държавите членки, свързани с ограничаването или намаляването на всички емисии на парникови газове съгласно Рамковата конвенция на Организацията на обединените нации по изменение на климата (РКООНИК), одобрена с Решение 94/69/ЕО на Съвета (2), Протокола от Киото, одобрен с Решение 2002/358/ЕО на Съвета (3), и набора от всички законови актове на Съюза, приети през 2009 г., наричани заедно „Пакет за климата и енергетиката“. Тя спомага също така за изготвянето на годишни доклади от Съюза в съответствие със задълженията съгласно РКООНИК и Протокола от Киото.
(2)
Решение 19/CMP.1 на Конференцията на страните по РКООНИК, разглеждана като среща на страните по Протокола от Киото, определя насоките за националните системи за инвентаризация на парниковите газове, които страните по Конвенцията трябва да спазват. В Решение 24/CP.19 на Конференцията на страните по РКООНИК относно преразглеждането на насоките на РКООНИК за докладване по отношение на годишните инвентаризации за страните, включени в Приложение I към РКООНИК, Конференцията на страните по РКООНИК постигна споразумение относно използването от страните по РКООНИК на насоките на Междуправителствения комитет по изменение на климата (МКИК) от 2006 г. за националните годишни инвентаризации на парниковите газове, използването на нови стойности на МКИК на потенциала за глобалното затопляне и таблици по ревизирани общи отчетни формати, както са посочени в приложение към това решение.
(3)
След замяната на Решение № 280/2004/ЕО (4) с Регламент (ЕС) № 525/2013, Решение № 2005/166/ЕО на Комисията (5), определящо правила за прилагане на Решение № 280/2004/ЕО, трябва да бъде актуализирано, с цел да вземе под внимание промените в международно приетите насоки, и да гарантира унифицирани условия за прилагане на новите, в сравнение с Решение 280/2004/ЕО, разпоредби в Регламент (ЕС) № 525/2013. Тези унифицирани условия за прилагане следва да обхващат докладването на инвентаризациите на парниковите газове, приблизителни инвентаризации на парниковите газове, информация за системите за политики, мерки и прогнози, използването на средства от търгове и кредити за проекти и за целите на Решение № 529/2013/ЕС на Европейския парламент и на Съвета (6). Като се вземе предвид броят на промените, които трябва да бъдат направени в Решение № 2005/166/ЕО, уместно е то да бъде отменено и заменено.
(4)
За да се гарантира, че оценката на спазването на разпоредбите на Решение № 406/2009/ЕО на Европейския парламент и на Съвета (7) се извършва по надежден, последователен, прозрачен и навременен начин, Регламент (ЕС) № 525/2013 установява на равнището на Съюза процедура за преглед на инвентаризациите на парниковите газове, представени от държавите членки. Необходимо е да се определят сроковете и стъпките за провеждане на обстойни годишни прегледи на инвентаризациите на парниковите газове на държавите членки, за да се гарантира своевременно и ефективно осъществяване на процеса на преглед.
(5)
Делегиран Регламент (ЕС) № C(2014) 1539 на Комисията (8) определя важни изисквания към инвентаризационната система на Съюза по отношение на изпълнението на задълженията, посочени в Решение 19/CMP.1 на Конференцията на страните по РКООНИК, разглеждана като среща на страните по Протокола от Киото. С цел осигуряване на своевременно и ефективно изпълнение на задълженията е необходимо да се определи времеви график за сътрудничество и координация между Комисията и държавите членки по отношение на изготвянето на доклада на Съюза за инвентаризацията на парниковите газове.
(6)
С оглед гарантиране на правна сигурност по отношение на задълженията на Съюза и на държавите членки за докладване след изтичане на допълнителния период за изпълнение на ангажиментите по Протокола от Киото действието на членове 18, 19 и 24 от Решение № 2005/166/ЕО следва да бъде запазено.
(7)
Мерките, предвидени в настоящия регламент, съответстват на становището на Комитета по изменението на климата,
ПРИЕ НАСТОЯЩИЯ РЕГЛАМЕНТ:
ГЛАВА I
ПРЕДМЕТ И ОПРЕДЕЛЕНИЯ
Член 1
Предмет
Настоящият регламент определя правила за прилагане на Регламент (ЕС) № 525/2013 по отношение на следното:
а)
докладването от държавите членки на инвентаризации на парниковите газове, приблизителни инвентаризации на парниковите газове и информация относно политики, мерки и прогнози, относно използването на приходите от търгове и кредити за проекти, съгласно членове 7, 8, 12, 13, 14 и 17 от Регламент (ЕС) № 525/2013;
б)
докладването от държавите членки за целите на Решение № 529/2013/ЕС;
в)
сроковете и стъпките за провеждането на обстойни годишни прегледи на инвентаризациите на парниковите газове на държавите членки съгласно разпоредбите на член 19 от Регламент (ЕС) № 525/2013;
г)
срокове за сътрудничество и координация между Комисията и държавите членки по отношение на изготвянето на доклада на Съюза за инвентаризацията на парниковите газове.
Член 2
Определения
За целите на настоящия регламент се прилагат следните определения:
1)
„таблица по общ отчетен формат“ е таблица за информация за антропогенните емисии на парникови газове по източници и по отстраняването чрез поглътители, включена към приложение II към Решение 24/CP.19 на Конференцията на страните по Рамковата конвенция на Организацията на обединените нации по изменение на климата (РКООНИК) (Решение 24/CP.19) и в приложението към Решение 6/CMP.9 на Конференцията на страните по РКООНИК, разглеждана като на страните по Протокола от Киото;
2)
„референтен подход“ е референтният подход на Междуправителствения комитет по изменението на климата (МКИК), заложен в насоките на МКИК от 2006 г. за националните инвентаризации на парникови газове, приложими съгласно член 6 от Делегиран регламент (ЕС) № C(2014) 1539.
3)
„подход 1“ е основният метод, включен в насоките на МКИК от 2006 г. или насоките на МКИК от 2003 г. за добрите практики;
4)
„ключова категория“ е категория, която има значително въздействие върху общата инвентаризация на парниковите газове на дадена държава членка или на Съюза от гледна точка на абсолютното равнище на емисиите и поглъщанията, тенденцията относно емисиите и поглъщанията или неточността по отношение на емисиите и поглъщанията;
5)
„секторен подход“ е секторният подход на МКИК, заложен в насоките на МКИК от 2006 г.
ГЛАВА II
ДОКЛАДВАНЕ ОТ ДЪРЖАВИТЕ ЧЛЕНКИ
Член 3
Общи правила за докладване на инвентаризациите на парникови газове
1. Държавите членки докладват информацията, посочена в член 7, параграфи 1-5 от Регламент (ЕС) № 525/2013 на Комисията с копие до Европейската агенция за околната среда, чрез попълване, съгласно изискванията на член 6 от Делегиран регламент (ЕС) № C(2014) 1539 и предвидените в настоящия регламент правила, на:
а)
таблиците по общ отчетен формат чрез предоставяне на пълен набор от електронни таблици или XML файлове, в зависимост от наличието на подходящ софтуер и покривайки географския обхват на тази държава членка съгласно Регламент (ЕС) № 525/2013;
б)
стандартния електронен формуляр за отчитане на единиците по Протокола от Киото и съответните инструкции за докладване, приети от Конференцията на страните по РКООНИК, разглеждана като среща на страните по Протокола от Киото;
в)
приложения I-VIII и X-XV към настоящия регламент.
2. Пълният Доклад за националната инвентаризация, посочен в член 7, параграф 3 от Регламент (ЕС) № 525/2013, се изготвя съгласно рамката, посочена в приложението към насоките на РКООНИК за докладване на годишните инвентаризации на парниковите газове, включени в приложение I към Решение 24/CP.19, и като се спазват посочените в настоящия регламент правила.
Член 4
Докладване в рамките на Доклада за националната инвентаризация или в приложение към Доклада за националната инвентаризация
1. Държавите членки включват информацията и табличните формати, изисквани от членове 6, 7 и 9-16, в Доклада за националната инвентаризация или в отделно приложение към Доклада за националната инвентаризация, както е посочено в приложение I.
2. Когато държавите членки избират дали информацията и табличните формати, подлежащи на докладване, да бъдат включени в Доклада за националната инвентаризация или в отделно приложение към Доклада за националната инвентаризация, те ясно посочват къде се предоставя информацията, попълвайки приложение I.
Член 5
Процеси за докладване
Държавите членки използват инструментите на ReportNet на Европейската агенция по околната среда, предоставени съгласно Регламент (ЕО) № 401/2009 на Европейския парламент и на Съвета (9), за представянето на информацията съгласно членове 4, 5, 7, 8, 12-17 от Регламент (ЕС) № 525/2013.
Член 6
Докладване относно националните системи за инвентаризация
1. Държавите членки докладват информацията за своите национални системи за инвентаризация, посочена в член 5, параграф 1 от Регламент (ЕС) № 525/2013, в текстови формат, като посочват:
а)
наименованието и информацията за контакт с националния орган, носещ цялостна отговорност за националната инвентаризация на държавата членка;
б)
ролите и отговорностите на различни агенции и органи във връзка с процеса на планиране, подготовка и управление на инвентаризацията, както и институционалните, правни и процедурни договорености, направени за подготовката на инвентаризацията;
в)
описание на процеса на събиране на данни за дейностите, на избор на емисионни фактори и методи, както и изготвяне на оценки за емисиите;
г)
описание на използваните подходи и резултатите от идентифицирането на ключови категории;
д)
описание на процесите, които определят момента на извършване на преизчисления на предходно представени данни от инвентаризацията;
е)
описание на плана за осигуряване и контрол на качеството, неговото прилагане и поставените цели по отношение на качеството, както и информация за процесите на вътрешна и външна оценка и преглед и резултатите от тях в съответствие с насоките за националните системи, представени в приложението към Решение 19/CMP.1 на Конференцията на страните по РКООНИК, разглеждана като среща на страните по Протокола от Киото;
ж)
описание на процедурите за официалното разглеждане и одобрение на инвентаризацията.
2. Държавите членки докладват договореностите, направени за осигуряване на достъп на компетентните органи по инвентаризацията до информацията, посочена в член 5, параграф 2 от Регламент (ЕС) № 525/2013, включително информация за организациите, предоставящи данните, регулярния график за достъп до информацията, нивото на дезагрегиране и пълнотата, до които се предоставя достъп.
Член 7
Докладване относно съгласуваността на докладваните данни за замърсителите на въздуха
1. Държавите членки докладват текстова информация за резултатите от проверките, посочени в член 7, параграф 1, буква м), i) от Регламент (ЕС) № 525/2013, и за съгласуваността на данните съгласно член 7, параграф 1, буква б) от Регламент (ЕС) № 525/2013, включително:
а)
кратка оценка дали оценките за емисиите на въглероден моноксид (CO), серен диоксид (SO2), азотни оксиди (NOx) и летливи органични съединения в данните от инвентаризациите, представени от държавите членки съгласно Директива 2001/81/ЕО на Европейския парламент и на Съвета (10) и съгласно Конвенцията на ИКЕООН за трансгранично замърсяване на въздуха на далечни разстояния, отговарят на съответните оценки за емисиите в инвентаризациите на парниковите газове съгласно Регламент (ЕС) № 525/2013.
б)
датите на подаване на докладите съгласно Директива 2001/81/ЕО и съгласно Конвенцията на ИКЕООН за трансгранично замърсяване на въздуха на далечни разстояния, сравнени с подадените данни от инвентаризацията съгласно Регламент (ЕС) № 525/2013.
2. Когато проверките, посочени в параграф 1 от настоящия член, установяват разлики от повече от +/-5 % между общите емисии, с изключение на земеползването, промените в предназначението на земята и горското стопанство (ЗПЗГС), за определен замърсител на въздуха, докладван съгласно Регламент (ЕС) № 525/2013, и съответно съгласно Директива 2001/81/ЕО или Конвенцията на ИКЕООН за трансгранично замърсяване на въздуха на далечни разстояния за година X-2, съответната държава членка докладва данни за този замърсител на въздуха съгласно табличния формат, посочен в приложение II към настоящия регламент, в допълнение към текстовата информация съгласно параграф 1 от настоящия член.
3. Държавите членки могат да докладват само текстова информация, ако разликата от повече от +/- 5 %, посочена в параграф 2, произлиза от корекция на грешки в данните, разлики в географския обхват или в обхвата на прилагане между съответните правни инструменти.
Член 8
Докладване относно преизчисления
Държавите членки докладват причината за преизчисленията за базовата година или период и за година X-3 съгласно член 7, параграф 1, буква д) от Регламент (ЕС) № 525/2013, като използват табличния формат, посочен в приложение III към настоящия регламент.
Член 9
Докладване относно изпълнението на препоръки и корекции
1. Съгласно член 7, параграф 1, буква ѝ) от Регламент (ЕС) № 525/2013 държавите членки докладват за статуса на изпълнение на всяка корекция и на всяка препоръка, посочена в последно публикувания индивидуален доклад на РКООНИК за преглед, включително причини за неизпълнение на препоръката, в съответствие с табличния формат, посочен в приложение IV към настоящия регламент.
2. Държавите членки докладват за статуса на изпълнение на всяка препоръка, посочена в последно публикувания доклад за преглед съгласно член 35, параграф 2, в съответствие с табличния формат, посочен в приложение IV.
Член 10
Докладване относно съгласуваността на докладваните емисии с данните от схемата за търговия с емисии
1. Държавите членки докладват информацията, посочена в член 7, параграф 1, буква к) от Регламент (ЕС) № 525/2013, в съответствие с табличния формат, посочен в приложение V към настоящия регламент.
2. Държавите членки докладват текстова информация за резултатите от проверките, проведени съгласно член 7, параграф 1, буква л) от Регламент (ЕС) № 525/2013.
Член 11
Докладване относно съгласуваността на докладваните данни за флуорирани парникови газове
Държавите членки докладват текстова информация за резултатите от проверките, посочени в член 7, параграф 1, буква м), ii) от Регламент (ЕС) № 525/2013, включително:
а)
описание на проверките, проведени от държавите членки, относно степента на детайлност, масивите от данни и сравнението на предоставените данни;
б)
описание на основните резултати от проверките и обяснения за основните несъответствия;
в)
информация дали данните, събрани от операторите съгласно член 3, параграф 6 от Регламент (ЕО) № 842/2006 (11), са използвани и как;
г)
когато проверките не са били проведени, обяснение за причините, поради които проверките са счетени за неуместни.
Член 12
Докладване относно съгласуваността с данните за енергийния сектор
1. Съгласно член 7, параграф 1, буква м), iii) от Регламент (ЕС) № 525/2013 държавите членки докладват текстова информация за сравнението между референтния подход, изчислен въз основа на данните, включени в инвентаризацията на парниковите газове, и референтния подход, изчислен въз основа на данните, докладвани съгласно член 4 от Регламент (ЕО) № 1099/2008 на Европейския парламент и на Съвета (12) и приложение Б към този регламент.
2. Държавите членки предоставят количествена информация и обяснения за разлики от повече от +/- 2 % в наблюдаваната обща национална консумация на изкопаеми горива на ниво агрегиране за всички категории изкопаеми горива за година X-2, в съответствие с табличния формат, посочен в приложение VI.
Член 13
Докладване относно промени в описанията на националните системи или регистри за инвентаризация
Държавите членки ясно посочват в съответните глави на доклада за националната инвентаризация дали са въведени промени в описанието на техните национални системи за инвентаризация или техните национални регистри, посочени в член 7, параграф 1, букви н) и о) от Регламент (ЕС) № 525/2013, след предходното представяне на доклада за национална инвентаризация.
Член 14
Докладване относно неточност и пълнота
1. За целите на докладването относно неточност съгласно член 7, параграф 1, буква п) от Регламент (ЕС) № 525/2013 държавите членки докладват данни за оценката на неточността съгласно подход 1 относно:
а)
равнището на емисиите и тенденциите относно емисиите и
б)
данните за дейностите и емисионните фактори или други параметри на оценка, използвани на подходящото ниво категория в табличния формат, посочен в приложение VII към настоящия регламент.
2. Общата оценка на пълнотата, посочена в член 7, параграф 1, буква п) от Регламент (ЕС) № 525/2013, включва:
а)
обзор на категориите, докладвани като неоценени („NE“), както е посочено в насоките на РКООНИК за докладване на годишните инвентаризации на парниковите газове, включени в приложение I към Решение 24/CP.19, и подробни разяснения за използването на този код особено в случаите, когато насоките на МКИК от 2006 г. за националните инвентаризации на парникови газове предоставят методи за оценка на парникови газове;
б)
описание на географския обхват на инвентаризацията на парниковите газове.
3. В случаите, когато държава членка предостави данни от инвентаризация с различен географски обхват съгласно РКООНИК и Протокола от Киото и съгласно Регламент (ЕС) № 525/2013, тази държава членка предоставя кратко описание на принципите и методите, използвани за разграничаване на емисиите и поглъщанията, докладвани за територията на Съюза, от емисиите и поглъщанията, докладвани за територии извън Съюза, при изготвянето на инвентаризацията на съответната държава членка за територията на Съюза.
Член 15
Докладване относно други елементи за изготвянето на доклада за инвентаризацията на парниковите газове в Съюза
1. За целите на изготвянето на доклада за инвентаризация на парниковите газове в Съюза, посочен в член 7, параграф 1, буква п) от Регламент (ЕС) № 525/2013, държавите членки докладват информация за методите и емисионните фактори, използвани за категориите, идентифицирани като ключови категории за Съюза в съответните XML файлове и таблици по общ отчетен формат.
2. За целите на параграф 1 Комисията предоставя списъка на последните ключови категории за Съюза в срок до 31 октомври през годината, предхождаща представянето на данни от инвентаризацията.
3. Държавите членки обясняват и тълкуват тенденциите относно емисиите в миналото и годишните колебания на ниво агрегиране за всеки сектор, както и посочват основните фактори, които оказват значително влияние върху тенденциите. Акцентът трябва да бъде поставен върху обяснението на промените през последната инвентаризационна година в сравнение с данните за 1990 г. и върху обяснението на значителни годишни колебания за последните години на докладване, по-специално от година X-3 до година X-2.
Член 16
Докладване относно ключови промени на методиките
В срок до 15 март всяка година държавите членки докладват ключовите промени на методиките в доклада за националната инвентаризация след неговото представяне в срок до 15 април през предходната година, използвайки табличния формат, посочен в приложение VIII.
Член 17
Докладване на приблизителни инвентаризации на парниковите газове
1. Държавите членки докладват приблизителни инвентаризации на парниковите газове, както е посочено в член 8, параграф 1 от Регламент (ЕС) № 525/2013, в съответствие с таблицата по общ отчетен формат - Обобщена таблица 2, както следва:
а)
на ниво на дезагрегиране по категории източници, което отразява данните за дейностите и наличните методи за изготвяне на оценки за година X-1;
б)
като изключват общите приблизителни емисии и поглъщания от ЗПЗГС, изразени в CO2 еквивалент;
в)
като добавят две колони за докладване на съотношението между емисии, включени в обхвата на схемата на Съюза за търговия с емисии, установена от Директива 2003/87/ЕО на Европейския парламент и на Съвета (13), и емисии, обхванати от Решение № 406/2009/ЕО, по категория източник, където това е приложимо.
2. Държавите членки предоставят обяснения, включително за основните фактори за тенденциите относно емисиите, докладвани в Обобщена таблица 2, в сравнение с вече докладваната инвентаризация. Това обяснение отразява единствено наличната информация за изготвянето на оценки за година X-1.
Член 18
Времеви рамки на сътрудничество и координация при изготвяне на доклада за инвентаризацията на парниковите газове в Съюза
Държавите членки и Комисията си сътрудничат и координират своите действия при изготвянето на доклада за инвентаризацията на парниковите газове в Съюза и на доклада на Съюза за инвентаризацията, като спазват сроковете, посочени в приложение IX.
Член 19
Докладване относно определянето на установеното количество
Държавите членки представят на Комисията доклад, съдържащ необходимата информация за улесняване на изчисляването на общото установено количество и установеното количество за Съюза съгласно член 3, параграфи 7а, 8 и 8а от Протокола от Киото за втория период на поетите задължения в съответствие с приложение I към Решение 2/CMP.8 във връзка с този доклад, три месеца преди срока за изпращане на този доклад до РКООНИК.
Член 20
Докладване относно националните системи за политики и мерки и прогнози
Държавите членки докладват за националните системи за политики, мерки и прогнози, посочени в член 13, параграф 1, буква а) от Регламент (ЕС) № 525/2013, включително:
а)
информация за съответните институционални, правни и процедурни договорености, включително назначаването на подходящ национален орган или органи, натоварени с цялостната отговорност за оценката на политиката на съответните държави членки и за прогнозите на антропогенните емисии на парникови газове;
б)
описание на съответните институционални, правни и процедурни договорености, установени в дадена държава членка, за оценка на политиката и за изготвяне на прогнози за антропогенните емисии на парникови газове по източници и по отстраняване чрез поглътители;
в)
описание на съответните процедурни договорености и времеви рамки за осигуряване на своевременност, прозрачност, точност, съгласуваност, сравнимост и пълнота на докладваната информация за политиките и мерките и на докладваната информация за прогнозите;
г)
описание на цялостния процес на събиране и използване на данни, заедно с оценката дали съгласувани процеси за събиране и използване на данни подпомагат оценката на политиките и мерките, изготвянето на прогнозите, както и различните сектори - обект на прогнози, при изготвянето на прогнозите;
д)
описание на процеса на избор на допускания, методологии и модели за оценка на политиката, както и за изготвяне на прогнози за антропогенните емисии на парникови газове;
е)
описание на дейностите за осигуряване и контрол на качеството и на анализа на чувствителността на извършваните прогнози.
Член 21
Докладване на актуална информация за стратегиите на държавите членки за развитие с ниски нива на въглеродни емисии
Държавите членки докладват актуална информация за своите стратегии за развитие с ниски нива на въглеродни емисии, посочена в член 13, параграф 1, буква б) от Регламент (ЕС) № 525/2013, включително информация за:
а)
целта и кратко описание на извършената актуализация;
б)
правния статут на стратегията за развитие с ниски нива на въглеродни емисии и на нейната актуализация;
в)
промените и очакваните ефекти от актуализацията върху изпълнението на стратегията за развитие с ниски нива на въглеродни емисии;
г)
времевите рамки и описанието на напредъка по отношение на изпълнението на стратегията за развитие с ниски нива на въглеродни емисии и на нейната актуализация и, където е приложимо, оценка на прогнозираните разходи и ползи, свързани с актуализацията;
д)
начина, по който информацията достига до обществеността съгласно член 4, параграф 3 от Регламент (ЕС) № 525/2013.
Член 22
Докладване относно политики и мерки
1. Държавите членки докладват информацията за политики и мерки, посочена в член 13, параграф 1, букви в), г) и д) от Регламент (ЕС) № 525/2013, в съответствие с табличните формати, посочени в приложение XI към настоящия регламент, и като използват установения от Комисията формат за докладване и процедура за представяне на информация.
2. Държавите членки докладват качествени данни относно взаимовръзките между различните политики и мерки, докладвани съгласно параграф 1, и начина, по който тези политики и мерки допринасят за различните варианти на прогнози, включително оценка на техния принос за реализацията на стратегия за развитие с ниски нива на въглеродни емисии, в текстов формат в допълнение към посочения в параграф 1 табличен формат.
Член 23
Докладване относно прогнози
1. Държавите членки докладват информацията за прогнози за антропогенните емисии на парникови газове по източници и отстраняване чрез поглътители, посочена в член 14 от Регламент (ЕС) № 525/2013, в съответствие с табличните формати, посочени в приложение XII към настоящия регламент, използвайки установените от Комисията формат за докладване и процедура за представяне на информация.
2. Държавите членки предоставят допълнителна информация в текстов формат относно:
а)
резултатите от анализа на чувствителността относно общите докладвани емисии на парникови газове, заедно с кратко описание на това кои параметри варират и как.
б)
резултатите от анализа на чувствителността, разбити по общи емисии, обхванати от Решение № 406/2009/ЕО, общи емисии, включени в обхвата на схемата на Съюза за търговия с емисии, установена от Директива 2003/87/ЕО, и общи емисии от ЗПЗГС, когато такива данни са налични;
в)
годината на данните за инвентаризацията (базова година) и годината на доклада за инвентаризацията, използвани като отправна точка за прогнозите;
г)
използваните за прогнозите методологии, включително кратко описание на използваните модели и техния секторен, географски и времеви обхват, препратки за допълнителна информация за моделите и информация за използваните ключови външни допускания и параметри.
3. Девет месеца преди крайния срок за представяне на доклад за прогнозите съгласно изискванията на член 14, параграф 1 от Регламент № 525/2013 и като се консултира с държавите членки Комисията препоръчва хармонизирани стойности за ключови наднационални параметри, включително цените на въглеродните емисии в рамките на схемата за търговия с емисии и международните вносни цени на петрол и въглища, с оглед гарантиране на съгласуваност на агрегираните прогнози за Съюза.
Член 24
Докладване относно използването на приходи от търгове
Държавите членки докладват информация за използването на приходите от търгове, посочени в член 17, параграф 1, букви б) и в) и член 17, параграф 2 от Регламент (ЕС) № 525/2013, в съответствие с табличните формати, посочени в приложение XIII към настоящия регламент.
Член 25
Докладване относно кредити за проекти, използвани с цел спазване на Решение № 406/2009/ЕО
Държавите членки докладват информация за кредити за проекти, използвани с цел спазване на Решение № 406/2009/ЕО, посочена в член 17, параграф 1, букви а) и г) от Регламент (ЕС) № 525/2013, в съответствие с табличния формат, посочен в приложение XIV към настоящия регламент.
Член 26
Докладване относно обобщена информация за извършени прехвърляния
1. Държавите членки докладват обобщена информация за извършени прехвърляния съгласно член 3, параграфи 4 и 5 от Решение № 406/2009/ЕО в съответствие с табличния формат, посочен в приложение XV към настоящия регламент.
2. Службите на Комисията съставят и публикуват електронен доклад, обобщаващ предоставената от държавите членки информация на годишна база. Този доклад предоставя единствено агрегирани данни и не разкрива информация от отделни държави членки относно единични цени на годишно разпределени количества емисии.
ГЛАВА III
ЕКСПЕРТЕН ПРЕГЛЕД ОТ СТРАНА НА СЪЮЗА НА ЕМИСИИТЕ НА ПАРНИКОВИ ГАЗОВЕ
Член 27
Организиране на прегледите
1. При провеждане на прегледите, посочени в член 19, параграфи 1 и 2 от Регламент (ЕС) № 525/2013, Комисията и Европейската агенция за околната среда се подпомагат от екип от технически експерти по прегледа.
2. Европейската агенция за околната среда изпълнява ролята на секретариат по отношение на прегледите.
3. Комисията и Европейската агенция за околната среда избират достатъчен брой експерти по прегледа, обхващащи подходящите сектори на инвентаризация, с цел осигуряване на адекватен преглед на съответните инвентаризации на парникови газове в съответния срок.
4. Експертите по прегледа, избрани съгласно параграф 3, разполагат с опит в сферата на извършването на инвентаризации на парникови газове и се предпочита да са активни участници в процедури за преглед на данните от инвентаризациите на парникови газове.
5. Член на екипа от технически експерти по прегледа, който е участвал в извършването на инвентаризацията на парниковите газове на определена държава членка или е гражданин на държавата членка, за чиито инвентаризационни данни става въпрос, не взема участие в прегледа на тези инвентаризационни данни.
6. Комисията и Европейската агенция за околната среда се стремят да гарантират, че прегледът на данните от инвентаризациите на парникови газове се извършва съгласувано и обективно във всяка от съответните държави членки с цел гарантиране на високо качество на извършваните технически оценки.
7. Прегледите се извършват под формата на прегледи на документацията или централизирани прегледи.
8. Секретариатът може да реши да организира:
а)
преглед на документация и централизиран преглед в една и съща година;
б)
посещение в съответната държава в допълнение към прегледите на документацията или централизираните прегледи по препоръка на екипа от технически експерти по прегледа и при консултиране със съответната държава членка.
Член 28
Задачи на секретариата
Задачите на секретариата, посочен в член 27, параграф 2, включват:
а)
изготвяне на работния план за прегледа;
б)
изготвяне и осигуряване на информацията, необходима за работата на екипа от технически експерти по прегледа;
в)
координиране на дейностите по прегледа, както са посочени в настоящия регламент, включително комуникацията между екипа от технически експерти по прегледа и лицето/лицата за контакти, определени от държавата членка - обект на прегледа, както и уреждане на други организационни въпроси;
г)
потвърждаване на случаи, в които данните от инвентаризациите на парникови газове на съответната държава членка представляват съществени проблеми по смисъла на член 31, при консултиране с Комисията;
д)
изготвяне и редактиране на окончателния и на междинния доклад за прегледа и свеждането им до знанието на съответната държава членка и на Комисията.
Член 29
Първи етап от годишния преглед
Контролните проверки на прозрачността, точността, съгласуваността, сравнимостта и пълнотата на предоставената информация, посочени в член 19, параграф 3, буква а) от Регламент (ЕС) № 525/2013, могат да включват:
а)
оценка дали всички категории източници на емисии и газове, изисквани от Регламент (ЕС) № 525/2013, са докладвани;
б)
оценка дали времевите серии от данни за емисиите са съгласувани;
в)
оценка дали възприетите емисионни фактори в държавите членки са сравними, като се вземат под внимание стандартните емисионни фактори на МКИК при различни национални обстоятелства;
г)
оценка на използването на кода „неоценени“, когато съществуват методологии от ниво 1 на МКИК и когато използването на кода е необосновано съгласно параграф 37 от насоките на РКООНИК за докладване на годишните инвентаризации на парниковите газове, включени в приложение I към Решение 24/CP.19;
д)
анализ на преизчисленията, извършвани за целите на представянето на инвентаризационни данни, по-специално ако преизчисленията се основават на методологични промени;
е)
сравнение на проверените емисии, докладвани в рамките на схемата на Съюза за търговия с емисии, с емисиите на парникови газове, докладвани съгласно член 7 от Регламент (ЕС) № 525/2013, с цел идентифициране на области, при които данните за емисиите и тенденциите на изменение на емисиите, представени от държавата членка - обект на прегледа, се отклоняват значително от тези на други държави членки;
ж)
сравнение на резултатите от референтния подход на Евростат с референтния подход на държавите членки;
з)
сравнение на резултатите от секторния подход на Евростат със секторния подход на държавите членки;
и)
оценка дали препоръките от по-ранни прегледи на Съюза или на РКООНИК, които не са изпълнени от държавата членка, биха довели до техническа корекция;
й)
оценка дали в данните от инвентаризацията на определена държава членка съществува потенциално надценяване или подценяване, свързано с ключова категория.
Член 30
Предпоставка за втория етап от годишния преглед
В рамките на годишния преглед, в случаите когато проверките съгласно член 29 установят съществени проблеми по смисъла на член 31, по молба на държавата членка, в случай на късно представяне на данни от инвентаризацията, което възпрепятства провеждането на проверките от първия етап от прегледа в сроковете, посочени в приложение XVI, или в случай на липса на отговор по отношение на резултатите от първия етап от прегледа, се провеждат проверките, посочени в член 32.
Член 31
Праг на значимост
1. Препоръките от по-ранни прегледи на Съюза или на РКООНИК, които не са изпълнени, представляват съществен проблем съгласно член 19, параграф 4, буква а) от Регламент (ЕС) № 525/2013, ако препоръката или проблемът засягат надценяване или подценяване на данни от инвентаризацията на парникови газове, които биха довели до техническа корекция, както и ако тази държава членка не е предоставила задоволително обяснение за неизпълнението на тази препоръка.
2. Подценяване или надценяване на данни от инвентаризацията, възлизащо на по-малко от 0,05 % от общите национални емисии на парникови газове на държавата членка, с изключение на ЗПЗГС, за годината на инвентаризация - обект на прегледа, или ненадвишаващо 500 kt CO2 еквивалент, като се вземе под внимание по-малката от двете стойности, не се счита за съществен проблем по смисъла на член 19, параграф 4, буква б) от Регламент (ЕС) № 525/2013.
Член 32
Втори етап от годишния преглед
1. Проверките за идентифициране на случаи, при които данните от инвентаризацията са изготвени по начин, който не е съгласуван с насоките на РКООНИК или с правилата на Съюза, посочени в член 19, параграф 3, буква б) от Регламент (ЕС) № 525/2013, могат да включват:
а)
детайлно изследване на инвентарните оценки, включително методологии, използвани от държавите членки при изготвянето на инвентаризациите;
б)
подробен анализ на изпълнението от страна на държавата членка на препоръките, свързани с подобряването на инвентарните оценки, както са посочени в последния годишен доклад за прегледа на РКООНИК, предоставен на тази държава членка преди разглежданото предоставяне на данни или в окончателния доклад за прегледа съгласно член 35, параграф 2 от настоящия регламент; в случаите когато препоръките не са изпълнени - подробен анализ на представените от държавата членка основания за тяхното неизпълнение;
в)
подробна оценка на съгласуваността на оценките за емисиите на парникови газове от гледна точка на времевите серии;
г)
детайлно изследване дали преизчисленията, направени от дадена държава членка в разглежданото предоставяне на данни от инвентаризацията, в сравнение с предходното са прозрачно докладвани и са направени в съответствие с указанията на МКИК относно националните инвентаризации на парниковите газове от 2006 г.;
д)
проследяване на резултатите от проверките, посочени в член 29 от настоящия регламент, и на всякаква допълнителна информация, представена от държавата членка - обект на прегледа, в отговор на въпроси на екипа от технически експерти по прегледа и в рамките на други съответни проверки.
2. Държава членка, която желае да бъде подложена на проверките, посочени в параграф 1, при поискване уведомява Комисията в срок до 31 октомври през годината, предхождаща годината, когато се провежда съответният преглед.
Член 33
Цялостен преглед
1. Цялостният преглед, посочен в член 19, параграф 1 от Регламент (ЕС) № 525/2013, включва проверките съгласно членове 29 и 32 от настоящия регламент по отношение на цялата инвентаризация.
2. Цялостният преглед може да включва проверки, имащи за цел да установят дали проблеми, идентифицирани за дадена държава членка при прегледите от страна на РКООНИК или на Съюза, могат да представляват проблем и за други държави членки.
Член 34
Технически корекции
1. Техническа корекция по смисъла на член 19, параграф 3, буква в) от Регламент (ЕС) № 525/2013 се счита за необходима, ако подценяването или надценяването превишава прага на значимост по смисъла на член 31 от настоящия регламент. Единствено счетените за необходими технически корекции се включват в окончателния доклад за прегледа, посочен в член 35, параграф 2 от настоящия регламент, придружени от подкрепена с доказателства обосновка.
2. Ако дадена техническа корекция превишава прага на значимост поне за една година от разглежданата инвентаризация, но не за всички години от времевата серия, техническата корекция се изчислява за всички останали разглеждани години с цел осигуряване на съгласуваност на времевите серии.
Член 35
Доклади за прегледа
1. В срок до 20 април през всяка година, в която се провежда годишен преглед, секретариатът информира съответните държави членки за съществени проблеми съгласно членове 30 и 31 посредством междинен доклад за прегледа. Този доклад разглежда проблеми, които са повдигнати най-късно до 31 март.
2. Секретариатът информира съответната държава членка за приключването на прегледа посредством окончателен доклад за прегледа както следва:
а)
до 20 април в случаите, когато не е изпратен междинен доклад съгласно параграф 1;
б)
до 30 юни в края на втория етап от годишния преглед;
в)
до 30 август в края на цялостния преглед.
Член 36
Сътрудничество с държави членки
1. Държавите членки:
а)
участват във всички етапи от прегледа съобразно посочения в приложение XVI график;
б)
номинират национален орган за контакт за целите на прегледа от страна на Съюза;
в)
участват в посещение в държавата и в тясно сътрудничество със секретариата подпомагат организацията на посещението, ако е необходимо;
г)
предоставят отговори, допълнителна информация и коментари относно докладите за прегледа в зависимост от случая.
2. По молба на държавите членки в окончателния доклад за прегледа се включват коментари относно констатациите от прегледа.
3. Комисията информира държавите членки за състава на екипа от технически експерти по прегледа.
Член 37
График за прегледите
Цялостният и годишният преглед се извършват съгласно графиците, посочени в приложение XVI.
ГЛАВА IV
ДОКЛАДВАНЕ ЗА ЦЕЛИТЕ НА РЕШЕНИЕ № 529/2013/ЕС
Член 38
Избягване на двойно докладване
Доколкото дадена държава членка включва в своя доклад за националната инвентаризация и в съответствие с член 3 от настоящия регламент информация, която се изисква също така от Решение № 529/2013/ЕС, се счита, че тази държава членка е спазила съответните задължения за докладване съгласно това решение.
Член 39
Изисквания за докладване относно системи за управление на обработваеми земи и управление на пасища
1. Доколкото дадена държава членка не е включила информация в своя доклад за националната инвентаризация, както е посочено в член 38 от настоящия регламент, тя докладва текстова информация за съществуващите и разработваните системи за оценка за емисиите и поглъщанията от управление на обработваеми земи и управление на пасища, както е посочено в точка а) от втората алинея на член 3, параграф 2 от Решение № 529/2013/ЕС, включваща следните елементи:
а)
описание на институционалните, правните и процедурните договорености, направени в съответствие с изискванията за националните системи по Протокола от Киото, както е посочено в приложението към Решение 19/CMP.1, и в съответствие с изискванията за националните мерки съгласно насоките на РКООНИК за докладване на годишните инвентаризации на парниковите газове, както са посочени в приложение I към Решение 24/CP.19.
б)
описание на начина, по който въведените системи са съгласувани с методологичните изисквания на доклада на МКИК „Ревизирани допълнителни методи и насоки за добри практики, произтичащи от Протокола от Киото - 2013“, с „насоките на МКИК от 2006 г. за националните инвентаризации на парникови газове“ и, когато е приложимо, с „Допълнение от 2013 г. към насоките на МКИК от 2006 г. за националните инвентаризации на парникови газове: Влажни зони“.
2. Държавите членки представят информацията, посочена в параграф 1, под формата на отделен доклад до Комисията съгласно следния график:
а)
първи доклад през 2016 г. за отчетната 2014 г., включително всички обстоятелства за периода, стартиращ на 1 януари 2013 г.,
б)
втори доклад през 2017 г. за отчетната 2015 г., и
в)
трети доклад през 2018 г. за отчетната 2016 г.
3. Държавите членки фокусират информацията, включена в докладите след първия, върху промени и обстоятелства, възникнали в техните системи, в сравнение с информацията, включена в техния предходен доклад.
Член 40
Изисквания за докладване относно годишни оценки за емисии и поглъщания от управление на обработваеми земи и управление на пасища
1. Държавите членки, които не са избрали управление на обработваеми земи или управление на пасища съгласно Протокола от Киото, докладват първоначални, предварителни и необвързващи оценки за емисиите и поглъщанията от управление на обработваеми земи или управление на пасища, както е посочено в точка б) от втората алинея на член 3, параграф 2 от Решение № 529/2013/ЕС, включвайки информация за съответната базова година или период, посочен в приложение VI към Решение № 529/2013/ЕС.
2. Първият годишен доклад се подава през 2015 г. за отчетната 2013 г.
3. Държавите членки, по отношение на които се прилага параграф 1 от настоящия член, подават окончателни годишни оценки за емисии и поглъщания от управление на обработваеми земи и управление на пасища съгласно точка в) от втората алинея на член 3, параграф 2 от Решение № 529/2013/ЕС за всички отчетни години за периода от 1 януари 2013 г. до 31 декември 2020 г., включвайки окончателна информация за съответната базова година или период, посочен в приложение VI към Решение № 529/2013/ЕС.
4. При предоставянето на информацията, посочена в параграфи 1 и 2 от настоящия член, държавите членки съблюдават следните изисквания:
а)
Попълват всички съответни таблици по общ отчетен формат, включени в приложението към Решение 6/CMP.9, за съответната дейност по Протокола от Киото за втория период на поети задължения, включително междусекторните таблици за обхвата на дейностите, матрицата за преобразуване на предназначението на земята и информационната таблица относно отчетността, както; и
б)
включват обяснителна информация за използваните методологии и данни, както се изисква в доклада за националната инвентаризация в съответствие с Решение 2/CMP.8 съгласно Протокола от Киото и приложение II към него.
Член 41
Специфични изисквания относно докладването
1. Чрез дерогация от член 38 от настоящия регламент в случаите, когато държава членка докладва във връзка със своите задължения за отчитане съгласно Протокола от Киото информация в съответствие с разпоредбите относно горските култури, посочени в параграфи 37-39 от приложението към Решение 2/CMP.7, тя представя за целите на своите задължения по силата на Решение № 529/2013/ЕС отделни таблици по общ отчетен формат относно дейностите по управление на горите и обезлесяването, осъществявани без да се прилагат разпоредбите на параграфи 37-39 от приложението към Решение 2/CMP.7.
2. Чрез дерогация от член 38 от настоящия регламент в случаите, когато държава членка, която не е избрала управление на обработваеми земи или управление на пасища съгласно Протокола от Киото, докладва информация за пресушаване и възстановяване на влажни зони за целите на своята отчетност съгласно този протокол, и когато тази държава членка прилага член 3, параграф 3 от Решение № 529/2013/ЕС, тя представя отделни таблици по общ отчетен формат относно тези дейности, осъществявани в съответствие с това Решение.
Член 42
Предоставяне на информация
1. Информацията, съответстваща на изискванията относно докладването, изложени в членове 39, 40 и 41 от настоящия регламент, се предоставя на Комисията под формата на отделно приложение към доклада за националната инвентаризация, посочен в член 7, параграф 3 от Регламент (ЕС) № 525/2013.
2. Доколкото член 38 от настоящия регламент не се прилага, по отношение на техните задължения за докладване съгласно първата алинея на член 3, параграф 2 и член 3, параграф 3 от Решение № 529/2013/ЕС, държавите членки докладват в съответствие с член 3 от настоящия регламент и включват съответната информация в приложението към доклада за националната инвентаризация, посочен в член 7, параграф 3 от Регламент (ЕС) № 525/2013.
Член 43
Докладване в края на отчетен период
За целите на член 7, параграф 2 от Регламент (ЕС) № 525/2013 държавите членки предоставят информация в съответствие с член 3 от настоящия регламент и в съответствие с разпоредбите, посочени в настоящата глава.
ГЛАВА V
ПРЕХОДНИ И ЗАКЛЮЧИТЕЛНИ РАЗПОРЕДБИ
Член 44
Отмяна и преходни разпоредби
Решение № 2005/166/ЕО се отменя. Членове 18, 19 и 24 остават в сила.
Член 45
Влизане в сила
Настоящият регламент влиза в сила на двадесетия ден след публикуването му в Официален вестник на Европейския съюз.
Настоящият регламент е задължителен в своята цялост и се прилага пряко във всички държави членки.
Съставено в Брюксел на 30 юни 2014 година.